Sal jy dans? | News24
Sal jy dans?
IN 1284 is die dorpie Hamlin deur ‘n rotteplaag bedreig. Allerhande siektes is deur die rotte versprei. Die dienste van ‘n fluitspeler is ingeroep. Hy het op sy fluit gespeel en die rotte na die rivier Weser aangelok, waar hulle almal verdrink het.
Die burgemeester van die dorp het egter nie die fluitspeler ten volle vergoed vir sy dienste nie. Hy het toe later teruggekeer en as vergelding die dorp se kinders al dansende weggelok met sy fluitspel, waarna hulle nooit weer gesien is nie.
In Matteus 11:16-19 vertel Jesus van ‘n groepie kinders wat ledig op die markplein rondstaan. Iemand neem toe ‘n fluit en probeer hulle aan die speel kry. Eers speel die fluitspeler ‘n begrafnisliedjie en toe weer ‘n trouliedjie.
Die kinders was egter onderling verdeel, en die speletjie ontaard in ’n gebakleiery.
Jesus pas die illustrasie toe op God se werkswyse om Sy volk, wat hul rug op Hom draai, se aandag te kry. Eers stuur Hy vir Johannes die Doper om mense met ’n streng boodskap van boetedoening en berou tot inkeer te roep. So kan julle nie aangaan nie.
Julle kan nie mekaar se eggenotes afvry, agterbaks en skynheilig lewe nie. Dan stuur God vir Jesus. Jesus lag en vier fees saam met sondaars.
Hy doen selfs Sy eerste wonderwerk by ‘n bruilof waar mense skaterlag van vreugde. Hy eet en drink saam met die uitvaagsels van die samelewing.
“Kom ons dans van vreugde,” is Jesus se wekroep. “In die huis van My Vader is daar baie woonplek.”
Die mense is egter nie beïndruk nie. Hulle sê dat Johannes se strengheid gekheid is, en Jesus se uitbundigheid tipeer hulle as ligsinnigheid.
As mense nie wil verander nie, kan selfs ‘n engel uit die hemel hulle nie oortuig nie. Hoe oop is jy en ek vir oortuiging?
Johannes die Doper se boodskap was streng, maar mense se lewens het koers verander, ten goede. Jesus het met ongewenste vreemdelinge skouers geskuur, en hulle is deur Sy liefde verander, ten goede. God praat soms hard en ander kere sag met ons. Laat vaar jou bevooroordeeldheid en begin dans op die musiek van God se ontferming.